b'\n_START_ARTICLE_\nTeodor T\xc4\x83utu (general)\n_START_SECTION_\nCariera antebelic\xc4\x83\n_START_PARAGRAPH_\nEra un descendent al vechii familii boiere\xc8\x99ti T\xc4\x83utu, slujitori credincio\xc8\x99i ai Moldovei \xc3\xaenc\xc4\x83 din timpul lui \xc8\x98tefan cel Mare. S-a n\xc4\x83scut la 4/16 ianuarie 1868 \xc3\xaen plasa Copou din jude\xc8\x9bul Ia\xc8\x99i, ca fiu al omului politic Teodor V. T\xc4\x83utu (1828-1902), ce a \xc3\xaendeplinit mai multe func\xc8\x9bii \xc3\xaen cadrul prim\xc4\x83riei ora\xc8\x99ului Ia\xc8\x99i, inclusiv pe cea de primar (5 decembrie 1866 - 26 iunie 1868 \xc8\x99i 25 mai - 25 octombrie 1870), \xc8\x99i al Aglaiei T\xc4\x83utu (n\xc4\x83scut\xc4\x83 Botez, 1846-1918), originar\xc4\x83 din F\xc4\x83lticeni._NEWLINE_A absolvit \xc8\x99coala primar\xc4\x83 \xc8\x99i Liceul Militar la Ia\xc8\x99i, dup\xc4\x83 care a urmat cursurile \xc8\x98colii de Ofi\xc8\x9beri de Infanterie \xc8\x99i Cavalerie din Bucure\xc8\x99ti, pe care o absolv\xc4\x83 \xc3\xaen 1889, fiind clasificat al 7-lea din 26 de absolven\xc8\x9bi. La absolvire a fost avansat la gradul de sublocotenent. A \xc3\xaendeplinit diferite \xc3\xaens\xc4\x83rcin\xc4\x83ri \xc3\xaen cadrul Armatei Rom\xc3\xa2ne, iar \xc3\xaen 1907 era comandant al companiei a II-a a Batalionului 9 V\xc3\xa2n\xc4\x83tori din Ploie\xc8\x99ti, cu gradul de c\xc4\x83pitan. Dup\xc4\x83 mutarea batalionului la Constan\xc8\x9ba, \xc3\xaen 1908, c\xc4\x83pitanul T\xc4\x83utu a fost transferat \xc3\xaen postul de comandant al Batalionului III din Regimentul Prahova No. 7, fiind avansat \xc3\xaen urm\xc4\x83torii ani la gradele de maior \xc8\x99i locotenent-colonel. \xc3\x8en 1913 a fost numit comandant al Batalionului 3 V\xc3\xa2n\xc4\x83tori din Ploie\xc8\x99ti, pe care l-a comandat p\xc3\xa2n\xc4\x83 \xc3\xaen iunie 1916. Batalionul condus de el a fost dislocat la C\xc3\xa2mpina, la \xc3\xaenceputul anului 1916, pentru acoperirea frontierei Rom\xc3\xa2niei cu Austro-Ungaria \xc8\x99i a sta\xc8\x9bionat acolo timp de patru luni, dup\xc4\x83 care a fost dislocat \xc3\xaen comunele Izvoarele \xc8\x99i M\xc4\x83neciu-Ungureni de pe valea Teleajenului.\n_START_SECTION_\nPrimul R\xc4\x83zboi Mondial\n_START_PARAGRAPH_\nLocotenent-colonelul Teodor T\xc4\x83utu a fost avansat apoi la gradul de colonel \xc8\x99i numit comandant al Regimentul I Mehedin\xc8\x9bi No. 17 \xe2\x80\x9e\xc8\x98tirbey Vod\xc4\x83\xe2\x80\x9d, care era dislocat \xc3\xaen garnizoana Turnu Severin. \xc3\x8en momentul intr\xc4\x83rii Rom\xc3\xa2niei \xc3\xaen Primul R\xc4\x83zboi Mondial (14/27 august 1916), colonelul T\xc4\x83utu era la comanda acestui regiment, care f\xc4\x83cea parte din Brigada 1 Infanterie a Diviziei 1 Infanterie, comandat\xc4\x83 de generalul Ioan Dragalina._NEWLINE_\xc3\x8en ziua de 15 august 1916, unit\xc4\x83\xc8\x9bile militare rom\xc3\xa2ne din sectorul Cernei au declan\xc8\x99at ac\xc8\x9biunile militare \xc3\xaempotriva inamicului, iar \xc3\xaen zorii zilei de 19 august 1916 au \xc3\xaenceput luptele pentru cucerirea culmilor Alion - Ozion - Dr\xc4\x83nic. Prima misiune de lupt\xc4\x83 primit\xc4\x83 de Regimentul 17 Mehedin\xc8\x9bi a fost ocuparea muntelui Alion, iar, dup\xc4\x83 \xe2\x80\x9ebotezului focului\xe2\x80\x9d la cota 304, osta\xc8\x99ii rom\xc3\xa2ni au cucerit toate cele trei creste, reu\xc8\x99ind dup\xc4\x83 zece ore de lupt\xc4\x83 s\xc4\x83 ocupe muntele Alion \xc8\x99i s\xc4\x83 alunge inamicul. Comandantul diviziei, generalul Ioan Dragalina, consemna urm\xc4\x83toarele \xc3\xaen darea de seam\xc4\x83 asupra luptelor din 19 august 1916 (dosarul zilei, p. 6): \xe2\x80\x9eNu mai pu\xc8\x9bin d\xc3\xa2rz a luptat Regimentul 17 Mehedin\xc8\x9bi, sub comanda colonelului T\xc4\x83utu\xe2\x80\x9d. Colonelul T\xc4\x83utu a fost citat pe ordinul de azi al Armatei 1 din 16 septembrie 1916, fiind felicitat personal de generalul Dragalina. Atacurile inamicului \xc3\xaen sectorul Cerna au devenit tot mai intense \xc3\xaen a doua jum\xc4\x83tate a lunii septembrie, dar osta\xc8\x99ii Regimentului 17 Mehedin\xc8\x9bi au dat o ripost\xc4\x83 hot\xc4\x83r\xc3\xa2t\xc4\x83._NEWLINE_\xc3\x8en dup\xc4\x83-amiaza zilei de 1 octombrie 1916 trupele Regimentului 17 Mehedin\xc8\x9bi au executat un contraatac prin care a recucerit ora\xc8\x99ul Or\xc8\x99ova, duc\xc3\xa2nd lupte violente pe str\xc4\x83zi \xc8\x99i lu\xc3\xa2nd 120 de prizonieri. Trei zile mai t\xc3\xa2rziu, au atacat trupele ungure\xc8\x99ti de pe malul Dun\xc4\x83rii, fug\xc4\x83rindu-le dincolo de E\xc8\x99elni\xc8\x9ba si Orjadin.\n_START_SECTION_\nDeta\xc8\x99amentul T\xc4\x83utu\n_START_PARAGRAPH_\n\xc3\x8en seara zilei de 2/15 noiembrie 1916, comandamentul Diviziei 1 Infanterie a format un deta\xc8\x99ament compus din trei batalioane de infanterie (dislocate din Grupul de la Cerna) \xc8\x99i o baterie de artilerie, cu un efectiv de peste 2.000 de militari, \xc8\x99i l-a numit comandant pe colonelul T\xc4\x83utu. Acest deta\xc8\x99ament avea misiunea de a se \xc3\xaendrepta prin Baia de Aram\xc4\x83 c\xc4\x83tre T\xc3\xa2rgu Jiu pentru a participa la A doua b\xc4\x83t\xc4\x83lie de pe Valea Jiului (29 octombrie/11 noiembrie - 2/15 noiembrie 1916), dar nu a putut ajunge la timp \xc8\x99i a trebuit s\xc4\x83 se \xc3\xaentoarc\xc4\x83 din drum._NEWLINE_Deta\xc8\x99amentul T\xc4\x83utu a pornit \xc3\xaen diminea\xc8\x9ba zilei de 16 noiembrie, merg\xc3\xa2nd pe ninsoare \xc8\x99i lapovi\xc8\x9b\xc4\x83, \xc8\x99i a ajuns noaptea t\xc3\xa2rziu la Baia de Aram\xc4\x83. Mar\xc8\x99ul a continuat dup\xc4\x83 trei ore de odihn\xc4\x83, iar coloana a \xc3\xaent\xc3\xa2lnit \xc3\xaen ziua urm\xc4\x83toare \xc3\xaenainte de Pe\xc8\x99ti\xc8\x99ani un deta\xc8\x99ament format din trei escadroane din Divizia 6 Cavalerie german\xc4\x83, pe care l-a respins. Deta\xc8\x99amentul a cantonat noaptea la Pe\xc8\x99ti\xc8\x99ani, urm\xc3\xa2nd ca a doua zi s\xc4\x83 se evalueze situa\xc8\x9bia \xc8\x99i s\xc4\x83 se decid\xc4\x83 planul de urmat._NEWLINE_\xc3\x8entre timp, dup\xc4\x83 victoria \xc3\xaen B\xc4\x83t\xc4\x83lia de pa Valea Jiului, Grupul german de la Jiu, condus de generalul Viktor K\xc3\xbchne, a \xc3\xaenaintat spre Craiova, fiind reluat\xc4\x83 \xc3\xaen acela\xc8\x99i timp, la 6/19 noiembrie, ofensiva \xc3\xaempotriva Grupului de la Cerna \xc3\xaen zona muntelui Alion. Ne\xc8\x99tiind c\xc4\x83 frontul se deplasase c\xc4\x83tre sud, colonelul T\xc4\x83utu a ordonat un mar\xc8\x99 tot c\xc4\x83tre sud, pe valea Bistri\xc8\x9bei, iar deta\xc8\x99amentul s\xc4\x83u, cunoscut sub numele de \xe2\x80\x9eDeta\xc8\x99amentul colonel T\xc4\x83utu\xe2\x80\x9d sau \xe2\x80\x9edeta\xc8\x99amentul fantom\xc4\x83\xe2\x80\x9d, \xc3\xaencercuit \xc8\x99i atacat de trupele inamice, s-a \xc3\xaenv\xc3\xa2rtit \xc3\xaen cerc, duc\xc3\xa2nd o lupt\xc4\x83 eroic\xc4\x83 de partizani \xc3\xaen spatele frontului, \xc3\xaen special pe linia T\xc3\xa2rgu-Jiu - Bumbe\xc8\x99ti, \xc8\x99i ob\xc8\x9bin\xc3\xa2nd victorii rapide \xc3\xaen luptele de la Pe\xc8\x99ti\xc8\x99ani, B\xc4\x83lce\xc8\x99ti, Bolboci, Severine\xc8\x99ti \xc8\x99i Turnu Severin, consemnate at\xc3\xa2t \xc3\xaen documentele militare rom\xc3\xa2ne\xc8\x99ti, c\xc3\xa2t \xc8\x99i \xc3\xaen documentele militare germane. Luptele eroice ale deta\xc8\x99amentului au provocat pierderi \xc3\xaensemnate inamicului, st\xc3\xa2rnind admira\xc8\x9bia comandan\xc8\x9bilor germani._NEWLINE_Grupul condus de K\xc3\xbchne a ocupat Craiova \xc8\x99i a \xc3\xaenaintat c\xc4\x83tre r\xc3\xa2ul Olt, dar generalul german, \xc3\xaengrijorat de siguran\xc8\x9ba spatelui s\xc4\x83u, a trimis Batalionul \xc3\xaent\xc4\x83rit Picht pentru a \xc3\xaenfr\xc3\xa2nge rezisten\xc8\x9ba inamicului; batalionul german a ocupat ora\xc8\x99ul Turnu Severin \xc3\xaen seara zilei de 9/22 noiembrie 1916. \xc3\x8empotriva deta\xc8\x99amentului r\xc4\x83t\xc4\x83citor generalul K\xc3\xbchne a trimis Divizia 7 Cavalerie german\xc4\x83 \xc8\x99i un deta\xc8\x99ament de blindate, f\xc4\x83r\xc4\x83 a reu\xc8\x99i s\xc4\x83-l distrug\xc4\x83. \xe2\x80\x9eLoviturile lui se sim\xc8\x9beau, fiin\xc8\x9ba lui era \xc3\xaens\xc4\x83 cu neputin\xc8\x9b\xc4\x83 de descoperit \xc8\x99i capturat. \xc3\x8encrederea pe care o sim\xc8\x9bea \xc3\xaen d\xc3\xa2nsul a trecut asupra celor care p\xc3\xa2n\xc4\x83 la cap\xc4\x83t \xc8\x99i-au dus eroica lor \xc3\xaempotrivire, sfid\xc3\xa2nd soarta de la care \xc8\x99tiau bine c\xc4\x83 nu pot a\xc8\x99tepta nimic\xe2\x80\x9d, scria istoricul Nicolae Iorga. Generalul K\xc3\xbchne recuno\xc8\x99tea c\xc4\x83 \xe2\x80\x9esperan\xc8\x9ba de a nimici deta\xc8\x99amentul T\xc4\x83utu sau a-l face prizonier nu a reu\xc8\x99it. F\xc4\x83r\xc4\x83 \xc3\xaendoial\xc4\x83 comandantul deta\xc8\x99amentului inamic este un om extraordinar de capabil \xc8\x99i energic, c\xc4\x83ci \xc8\x99tia c\xc4\x83 partida este pierdut\xc4\x83; a f\xc4\x83cut totul ca s\xc4\x83 ne cauzeze toate pierderile posibile\xe2\x80\x9d.\n_START_SECTION_\nCariera postbelic\xc4\x83\n_START_PARAGRAPH_\nPentru meritele sale militare, generalul Teodor T\xc4\x83utu a fost distins cu mai multe ordine \xc8\x99i medalii, printre care: \xe2\x80\x9eSemnul onorific de 25 ani de serviciu\xe2\x80\x9d, Medalia \xe2\x80\x9eAv\xc3\xa2ntul \xc8\x9a\xc4\x83rii\xe2\x80\x9d \xc8\x99.a. Profesorul Nicolae Iorga a elogiat astfel personalitatea generalului Teodor T\xc4\x83utu: \xe2\x80\x9eGeneralul T. T\xc4\x83utu a \xc3\xaenf\xc4\x83\xc8\x9bi\xc8\x99at \xc3\xaen zilele sale de grea \xc8\x99i glorioas\xc4\x83 lupt\xc4\x83 un tip de conduc\xc4\x83tor cum din nenorocire n-am prea avut \xc3\xaen timpul unui r\xc4\x83zboi de suprem\xc4\x83 \xc3\xaencercare na\xc8\x9bional\xc4\x83\xe2\x80\x9d._NEWLINE_\xc3\x8en anul 1926 generalul T\xc4\x83utu a publicat la Ploie\xc8\x99ti un volum de memorii despre luptele din zona Cernei, intitulat Din r\xc4\x83zboiul pentru \xc3\xaentregirea neamului. Carnet de c\xc3\xa2mp cuprinz\xc3\xa2nd aprecieri (\xe2\x80\xa6) asupra luptelor de la Cerna. 14 august \xe2\x80\x93 23 noiembrie 1916._NEWLINE_Generalul Teodor T\xc4\x83utu, eroul luptelor de la Cerna, a murit \xc3\xaen iunie 1937, fiind \xc3\xaenmorm\xc3\xa2ntat pe 15 iunie 1937 \xc3\xaen ora\xc8\x99ul Ploie\xc8\x99ti.\n_START_SECTION_\nMen\xc8\x9biuni literare\n_START_PARAGRAPH_\nOdiseea deta\xc8\x99amentului T\xc4\x83utu a fost descris\xc4\x83 de F. Aderca \xc3\xaen romanul 1916 (1936), cu oarecare diferen\xc8\x9be. Comandantul deta\xc8\x99amentului este \xc3\xaen roman c\xc4\x83pitanul Costache Ursu, iar unitatea militar\xc4\x83 este denumit\xc4\x83 deta\xc8\x99amentul Ursu.'